The Last of Us (televisiosarja)

The Last of Us on yhdysvaltalainen televisiosarja, joka perustuu vuonna 2013 julkaistuun samannimiseen videopeliin ja sen vuonna 2020 julkaistuun jatko-osaan "The Last of Us Part II". Post-apokalyptiseen maailmaan sijoittuvassa sarjassa tyttärensä menettänyt Joel Miller päätyy suojelemaan teini-ikäistä Ellietä. Sarjan jännite syntyy sekä erilaisista hirviöistä että ihmisten välisistä kamppailuista. Sarjan ovat luoneet Craig Mazin sekä "The Last of Us" -pelin käsikirjoittaja ja ohjaaja Neil Druckmann. 
Sarja tilattiin marraskuussa 2020, ja sitä alettiin kuvata Kanadan Albertassa heinäkuussa 2021. Kuvaukset kestivät kesäkuuhun 2022 asti, ja sarja sai ensiesityksensä HBO:n suoratoistopalvelussa HBO Maxissa 15. tammikuuta 2023. Ensimmäisellä tuotantokaudella on yhdeksän jaksoa, jotka pohjautuvat ensimmäisen "The Last of Us" -pelin ja sen "Left Behind" -lisäosan juoneen. Pääjuoni mukailee tarkasti videopeliä, mutta sarjaan on kirjoitettu useampia alkuperäisestä tarinasta poikkeavia sivujuonia ja lisäksi muutamia uusia hahmoja.
Tammikuussa 2023 sarjan ilmoitettiin saavan toisen tuotantokauden, jonka juoni perustuu "The Last of Us Part II" -peliin. Toisella kaudella on yhteensä seitsemän jaksoa. Sen tuotantoa viivästytti Hollywoodin käsikirjoittajien lakko 2023, ja kauden esittäminen alkoi huhtikuussa 2025. "Part II" -pelin tarina on niin pitkä, että televisiosarjassa sen juonta jatketaan vielä kolmannella tuotantokaudella. Käsikirjoittaja Craig Mazinin mukaan kolmannesta kaudesta tulee toista tuotantokautta merkittävästi pidempi, ja kokonaisuudessaan sarjasta on määrä tulla joko kolmen tai neljän kauden mittainen.
Sarja on saanut hyvän vastaanoton. Sen on sanottu säilyttäneen videopelin tyylin ja tunnelman, mutta ”seisovan kuitenkin tukevasti omilla jaloillaan”. Sarjaa on kehuttu muun muassa näyttelijöistä, maskeerauksesta ja lavasteista. Sarjasta tuli HBO:n vuoden 2023 katsotuin sarja, ja sen ensimmäinen jakso ”When You’re Lost in the Darkness” on yksi HBO-sarjojen katsotuimpia avausjaksoja. Toisen tuotantokauden avaus- ja finaalijaksot keräsivät huomattavasti vähemmän katsojia.
Tuotanto.
 
Sarjan on tuottanut HBO ja luoneet Craig Mazin sekä Neil Druckmann, jotka ovat myös pääosin kirjoittaneet sarjan jaksot. Toisen kauden käsikirjoittamiseen osallistui lisäksi Halley Gross, joka toimi Druckmannin ohella "The Last of Us Part II" -videopelin toisena käsikirjoittajana. Druckmannin mukaan käsikirjoitukseen oli tärkeää löytää tasapaino lähdemateriaalin eli videopelin kunnioittamisen sekä tarvittavien muutosten välillä. Mazinin mukaan sarjalla pyritään rikkomaan televisiokerronnan konventioita sekä kyseenalaistamaan sankarin ja konnan käsitteet.
Alun perin "The Last of Us" -pelistä suunniteltiin elokuvasovitusta, jonka ohjaajaksi kaavailtiin Sam Raimia. Neil Druckmann käsikirjoitti elokuvan, ja Ellien rooliin harkittiin lukuisia näyttelijöitä, muun muassa Maisie Williamsia ja Kaitlyn Deveriä. Druckmannin mukaan elokuvaprojekti päätyi kuitenkin tuotantohelvettiin. Kun lähdemateriaali sovitettiin televisiosarjaksi, koe-esiintyjät olivat ehtineet kasvaa liian vanhoiksi Ellien rooliin, ja hahmoa varten piti järjestää uusi roolitus. Uusiin koe-esiintymisiin osallistui yli 100 näyttelijää. Mazinin ja Druckmannin mukaan 17-vuotias Bella Ramsey sopi rooliin erinomaisesti, ja roolivalinta tehtiin nopeasti. Kaitlyn Dever valittiin myöhemmin esittämään Abby-hahmoa sarjan toiselle tuotantokaudelle.
Pääosanäyttelijä Pedro Pascalia harkittiin Joelin rooliin alusta alkaen. Mazin on kuitenkin kertonut keskustelleensa roolista myös Matthew McConaugheyn kanssa. Pascal ja Ramsey tapasivat toisensa ensimmäistä kertaa vasta sarjan kuvauksissa.
Ensimmäisen tuotantokauden kuvaukset sijoittuivat Kanadan Albertaan, ja kohtaukset kuvattiin pääosin tarinan kannalta kronologisessa järjestyksessä. Jokaisen jakson budjetti oli vähintään kymmenen miljoonaa dollaria. Pascalille maksettiin jokaisesta jaksosta noin 600 000 dollaria. Sarjan ääniraidan on säveltänyt molempien pelien "The Last of Us" ja "The Last of Us Part II" musiikit tehnyt Gustavo Santaolalla.
Toinen tuotantokausi kuvattiin Kanadan Vancouverissa.
Juoni.
Vuonna 2003 mystinen loistauti "cordyceps" leviää kulovalkean tavoin väestöön, tartuttaen merkittävän osan ihmisistä ja muuttaen heidän toinen toistaan vaarallisimmiksi hirviöiksi. Kaksikymmentä vuotta myöhemmin ihmiskunta elää poliisidiktatuurin alla karanteenialueilla, tai itsenäisesti saastuneiden valtaamassa Yhdysvalloissa. Erään karanteenialueen asukas, salakuljettaja Joel saa tehtäväkseen viedä 14-vuotiaan tytön nimeltä Ellie diktatuuria vastaan taistelevien kapinallisten tukikohtaan, siellä selviää, että tämä on immuuni loisijalle.
Toisen tuotantokauden tapahtumat sijoittuvat aikaan viisi vuotta ensimmäisen kauden jälkeen, vaikkakin juoni liikkuu eri aikatasoissa. Sarjan ensimmäisen tuotantokauden teemaksi on nimetty rakkaus, kun taas toisen kauden teema on kosto.
Kolmas tuotantokausi keskittyy toisella kaudella esiteltyyn uuteen päähenkilöön, Abbyyn. Toisen tuotantokauden viimeisen jakson cliffhangerista palataan ajassa taaksepäin, jotta tarina voi syventyä Abbyn näkökulmaan.